《投邓州节副刘光甫祖谦》
元代·杨弘道

仲秋八月离平凉，陇月光寒泾水黄。弱妻抱子乘瘦马，服玩附水犹一囊。

鄠郊蓝水不敢住，东南深杳崔嵬藏。洛南十月戎马嘶，市人散走如惊獐。

携妻抱子窜山谷，仓卒不暇持资粮。山高树密积叶滑，侧足数步颠且僵。

倒身枕臂天欲晓，头上肃肃飞严霜。劳筋苦骨数百里，今日得升君子堂。

一囊服玩不复顾，数册猥藁情难忘。君能贷我一茅屋，忍饥默待时明昌。

作者简介：淄川人，字叔能，号素庵。气高古，不事举业，磊落有大志。文章极自得之趣。有《小亨集》。